BEC เปิดตัว “CH3+” ศูนย์รวมคอนเทนต์ “ช่อง 3” ดูสด-ย้อนหลังในแอปฯเดียว
BEC เปิดตัว "CH3+" ศูนย์รวมคอนเทนต์ "ช่อง 3" ดูสด-ย้อนหลังในแอปฯเดียว
BEC เปิดตัว "CH3+" ศูนย์รวมคอนเทนต์ "ช่อง 3" ดูสด-ย้อนหลังในแอปฯเดียว
11 มี.ค. 2563

นายอริยะ พนมยงค์ กรรมการผู้อำนวยการ บริษัท บีอีซีเวิลด์ จำกัด (มหาชน) หรือ BEC เปิดเผยว่า ในปีนี้เป็นปีที่สำคัญที่เราดำเนินงานมาครบ 50 ปีแล้ว ซึ่งบริษัทยังมุ่งมั่นที่จะพัฒนาต่อไป โดยได้เปิดตัว “CH3+” ดิจิทัล แพลตฟอร์ม และ แอปพลิเคชัน ใหม่ล่าสุด ขึ้นมาเพื่อเป็นศูนย์รวมคอนเท้นต์ของช่อง 3 ทั้งหมด ซึ่งจากเดิมผู้ชมจะดูละครผ่านทางออนไลน์ได้ที่ Mello
ดังนั้นภายใน CH3+ ผู้ชมสามารถติดตามได้ทั้งละคร รายการข่าว รายการบันเทิงและภาพยนตร์ที่บริษัทมีลิขสิทธิ์ที่ลงออนไลน์ เพื่อให้ทันต่อโลกดิจิทัล ซึ่งภายใน CH3+ ผู้ใช้สามารถชมได้ทั้งรายการสด รายการรีรันและยังมีลูกเล่นที่เพิ่มเข้ามา คือการให้ Point กับผู้ที่ชมรายการและละครของเราผ่านทั้งหน้าจอทีวีและออนไลน์ เพื่อมอบสิทธิประโยชน์และเพื่อเป็นการขอบคุณผู้ชมที่ชมรายการของเราทั้ง 2 ช่องทาง
ทั้งนี้ภายใน CH3+ ผู้ใช้จะสามารถเพลิดเพลินกับละครคุณภาพเข้มข้น ครบรส จากนักแสดงชั้นนำของประเทศไทย ที่ออกอากาศทางสถานีโทรทัศน์ไทยทีวีสีช่อง 3 มากกว่า 300 เรื่อง ทั้งละครใหม่ล่าสุดอย่าง เล่ห์บรรพกาล, ดั่งดวงหฤทัย ทุ่งเสน่หา และ ระบำเมฆ ที่ผู้ชมสามารถดูสด และ ย้อนหลังได้ที่แรกก่อนใคร รวมถึงทุกละครดังในความทรงจำที่เคยออกอากาศสร้างปรากฏการณ์มาแล้วอย่าง บุพเพสันนิวาส, กรงกรรม, นาคี ไปจนถึง ซีรีส์สุภาพบุรุษจุฑาเทพ
ส่วนผู้ใช้ที่ต้องการติดตามความเคลื่อนไหวของสถานการณ์ข่าวล่าสุดนั้น ถือว่าเป็นครั้งแรกที่ผู้ชมสามารถเลือกรับชมทุกรายการข่าวที่ออกอากาศทางสถานีโทรทัศน์ไทยทีวีสีช่อง 3 เพื่อที่จะได้ไม่พลาดกับทุกความเคลื่อนไหวและประเด็นร้อนในกระแส ตามสโลแกน “ข่าวจริง ทันเหตุการณ์ พึ่งพาได้” ไม่ว่าจะเป็นรายการข่าวอันดับ 1 อย่าง โหนกระแส, เที่ยงวันทันเหตุการณ์, ข่าว 3 มิติ, เรื่องเล่าเช้านี้, ข่าวนอกลู่ รวมถึง คลินิกหมอความ และอีกมากมาย
รวมถึงผู้ที่ชื่นชอบในซี่รีส์ ไม่ว่าจะเป็น MELLO ORIGINAL อย่าง 2Moons 2 The Series หรือ Hotel Stars สูตรรักนักการโรงแรม ที่สามารถรับชมได้เฉพาะใน CH3+ เท่านั้น รวมทั้งซีรีส์ต่างประเทศที่กำลังเป็นกระแสอยู่ในตอนนี้อย่าง สามชาติสามภพ ป่าท้อสิบหลี่ (Eternal Love) ภาค 1 ก็สามารถรับชมในครบในแอปพลิเคชันเดียว แบบฟรี ไม่เสียค่าใช้จ่ายเช่นกัน
นอกจากเรื่องของคอนเทนต์และสิทธิพิเศษที่ตอบโจทย์กลุ่มผู้ใช้ทุกเพศทุกวัยแล้วนั้น CH3+ ยังมาพร้อมกับรูปแบบการใช้งาน ทั้ง UX และ UI ที่พัฒนาจาก แอปพลิเคชัน Mello และ CH3 Thailand ให้มีความคล่องตัว ใช้งานง่าย รวมถึงการปรับดีไซน์และฟังก์ชั่นใหม่ๆเพิ่มเติม ทั้งโหมดการหาคอนเทนต์ที่รวดเร็ว โหมดดูต่อเนื่อง รวมถึงการดูภาพแบบคมชัด HD
สำหรับความพิเศษอื่นๆ ในอนาคต CH3+ ยังจะมีการปล่อยฟีเจอร์เพิ่มเติม เพื่อสร้างประสบการณ์ทางการเข้าถึงคอนเทนต์แบบ รวมถึงคอนเทนต์ใหม่ๆ ไม่ว่าจะเป็น การ์ตูน, คลิปมิวสิควิดีโอประกอบละคร รวมถึงสามารถติดตามทุกความเคลื่อนไหวของดาราช่อง 3 คนโปรด ผ่าน Celebrity Feed เป็นต้น